Kylätalo Palttinan asukaspuisto on avoin ja maksuton kohtaamispaikka lapsille ja aikuisille rauhallisessa ja luonnonläheisessä Kauklahdessa. Se on ikään kuin alueen asukkaiden yhteinen olohuone - paikka, johon voi tulla viettämään aikaa, tapaamaan muita ja olemaan rennosti yhdessä. Puiston toimintaan voi osallistua silloin, kun itselle sopii, eikä etukäteisilmoittautumista tarvita. Asukaspuisto tarjoaa lapsiperheille mahdollisuuksia vapaaseen leikkiin, yhdessäoloon ja monenlaiseen mukavaan toimintaan. Tavoitteenamme on tukea lapsuutta ja vanhemmuutta arjen keskellä. Huomioimme toiminnan suunnittelussa vuodenajat ja kävijöiden toiveet. Asukaspuisto tarjoaa leikin ja yhdessäolon lisäksi monipuolista ohjelmaa ja tapahtumia, kuten kädentaitoja, musiikkia ja liikuntaa. Puistossa on asiakkaiden käytössä runsaasti leikkivälineitä, jotka innostavat lapsia leikkiin ja liikkumiseen. Kerran viikossa käytössä on myös jumppasali liikuntavälineineen. Puiston pihalta löytyy hiekkaleluja sekä muita vaihtuvia, vuodenaikaan sopivia leluja. Ne ovat asiakkaiden käytettävissä puiston aukioloaikoina. Pihalta löytyy muun muassa kaksi jousikeinua, kiipeilyteline, liukumäki, rengaskeinut ja hiekkalaatikko. Pihassa on myös iso ja tasainen kivilaatta-alue, joka sopii hyvin liikkumiseen ja peleihin. Piha on kokonaan aidattu ja pihaan ja sisätiloihin on esteetön kulku. Puiston sisätiloissa on mahdollista lämmittää ruokaa ja käyttää talon astioita. Keittiöstä löytyy myös jääkaappeja, joissa voi säilyttää omia ruokia. Wc-tilat ovat asiakkaiden käytössä, ja niistä löytyy hoitopöytä, potta ja pöntön supistaja perheen pienimpiä varten. Kylätalo Palttinan asukaspuisto on paikka, johon on helppo tulla ja jossa voi kohdata muita ja viettää aikaa yhdessä. Olet lämpimästi tervetullut juuri sellaisena kuin olet!
Verksamheten ordnas huvudsakligen på finska. Läs mera på finska: https://www.espoo.fi/fi/kasvatus-ja-opetus/varhaiskasvatus/asukaspuistot/kylatalo-palttinan-asukaspuisto
The activities are mainly conducted in Finnish. Read more in Finnish: https://www.espoo.fi/fi/kasvatus-ja-opetus/varhaiskasvatus/asukaspuistot/kylatalo-palttinan-asukaspuisto